Brønderslev kommune har nu stoppet byggeriet i Thise Bakke indtil videre.

Borgmesteren i Brønderslev, Mikael Klitgaard, ringede her i eftermiddags til bygherren Jens Toft fra Thise og informerede ham om, at kommunen havde besluttet at stoppe byggeriet. -Vi har fået en advokat til at vurderer sagen, og det ser ud som om det er bedst at stoppe byggeriet, og herefter kigge på, hvordan man bedst kan løse sagen, siger borgmesteren i Brønderslev, Mikael Klitgaard fra Venstre, til TV2/NORD. Bygherren Jens Toft fra Thise søgte og fik en byggetilladelse til at bygge et hus i Thise Bakker, selv om huset lå i et naturbeskyttet område. Derudover ligger huset for tæt på skoven og ikke mindst den gravhøj der er i skoven. Da det gik op for Danmarks Naturfredningsforening klagede de til kommunen. -Danmarks Naturfredningsforening er en frygtelig organisation. Jeg tænker, at jeg nok ikke er den eneste i Danmark der tænker sådan, så mon ikke vi er nogen der kan slå os sammen, og forsøge at få noget af den magt de har, taget fra dem, siger bygherre Jens Toft til TV2/NORD. Teknisk udvalg skal nu behandle sagen igen, men ingen i kommunen kunne i dag give et bud på hvornår Jens Toft får besked på, om han må bygge eller ej, og hvad han skal have i kompensation. -Hvis ikke jeg må bygge på grunden så er den fuldstændig værdiløs. Så skal jeg have en 3 til 4 millioner kroner i kompensation, siger bygherre Jens Toft til TV2/NORD.